Аделберт фон Шамисо
Молитва на вдовицата

Превод от немски: Давид Овадия, —

chitanka.info

Една старица будна в късен час

всевишния тъй молеше на глас:

„Молбата ми, о боже, изпълни

и дай на господаря дълги дни!

Да молим тъй неволята ни учи.“

Поспрял, случайно или не — не знам,

отвън дочу я господарят сам.

Той влезе бързо в схлупения дом

и бабата попита смеешком:

„Кажи, каква неволя тъй те учи?“

„Когато твоя дядо беше жив

(той бе тиран и кръвопиец див),

от осем крави, моя бащин дял,

най-хубавата той ми взе без жал.

Неволята ни учи да се молим.

Проклех го люто, дето ме обра,

и той наскоро след това умря.

Когато го баща ти наследи,

две крави да ми вземат нареди.

Неволята ни учи да се молим.

Проклех жестоко господаря нов

и той главата си строши на лов.

Ти стана господар и този ден

взе четири добичета от мен.

Неволята ни учи да се молим.

Последната ми крава, знам добре

умреш ли, твоя син ще прибере.

Молбата ми, о боже, изпълни

и дай на господаря дълги дни!

Да молим тъй неволята ни учи.“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.